ILM วิ่งแรง 3% รับ Q3 โตเท่าตัว โบรกชู P/E ต่ำ-ปรับเป้ากำไรปี 65 เพิ่ม
ILM วิ่งแรง 3% รับกำไรไตรมาส 3/65 โตเกือบ 2 เท่าตัว แตะ 152.60 ลบ. โบรกชู P/E ต่ำ คาดกำไรไตรมาส 4/65 ทำจุดสูงสุดใหม่ พร้อมปรับเป้ากำไรปี 65 เพิ่มขึ้น 6% เป็น 638 ลบ. โต 41% แนะนำ “ซื้อ” ประเมินราคาเป้าหมาย 22.40 บ.
ILM วิ่งแรง 3% รับกำไรไตรมาส 3/65 โตเกือบ 2 เท่าตัว แตะ 152.60 ลบ. โบรกชู P/E ต่ำ-ปรับเป้ากำไรปี 65 เพิ่ม ลุ้นไตรมาส 4/65 นิวไฮ แนะ “ซื้อ” เป้า 22.40 บ.
8 พ.ย. 2565

ผู้สื่อข่าวรายงานว่า วันนี้ (8 พ.ย.65) ราคาหุ้นบริษัท อินเด็กซ์ ลิฟวิ่งมอลล์ จำกัด (มหาชน) หรือ ILM ล่าสุด ณ เวลา 10:10 น. อยู่ที่ระดับ 17.50 บาท บวก 0.60 บาท หรือ 3.55% สูงสุดที่ระดับ 17.50 บาท ต่ำสุดที่ระดับ 17.30 บาท ด้วยมูลค่าซื้อขาย 5.68 ล้านบาท

ทั้งนี้ราคาหุ้น ILM ปรับตัวขึ้น หลังรายงานผลการดำเนินงานงวดไตรมาส 3/65 มีกำไรสุทธิ 152.60 ล้านบาท เพิ่มขึ้น 173% เมื่อเทียบจากปีก่อนมีกำไรสุทธิ 55.86 ล้านบาท และงวด 9 เดือนกำไรสุทธิ 475.55 ล้านบาท เพิ่มขึ้น 57.35% เมื่อเทียบจากงวดเดียวกันของปีก่อนมีกำไรสุทธิ 302.23 ล้านบาท
ด้านบล.โนมูระ พัฒนสิน ระบุในบทวิเคราะห์ (8 พ.ย.65) ว่า โดยปรับกำไรปกติปี 65 ขึ้นจากเดิมเล็กน้อย 6% เป็น 638 ล้านบาท เติบโต 41% เมื่อเทียบจากปีก่อน สะท้อนสัดส่วนรายได้อื่นและการบริหารดอกเบี้ยจ่ายช่วง 9 เดือนปี 65 ที่ทำได้ดี โดยโมเมนตั้มไตรมาส 4/65 คาดกำไรลุ้นทำจุดสูงสุดปีตาม High season ,การท่องเที่ยวฟื้นผสานกับปัจจัยบวกเตรียมเปิดสาขาใหม่ครั้งแรกในรอบ 3 ปี (ลาดกระบัง) ในขณะที่ด้าน Valuation พบว่า ราคาหุ้น ILM ยังซื้อขาย PER ปี 66 เพียง 12 เท่า ถูกกว่ารายอื่นมาก (DOHOME, GLOBAL และ HMPRO ซื้อขายที่ 26-29 เท่า) จึงแนะนำ “ซื้อลงทุน” หุ้น ILM ประเมินราคาเป้าหมายปี 66 ที่ 22.40 บาท